NARIADENIE KOMISIE (ES) č. 58/2008
z 24. januára 2008,
ktorým sa mení a dopĺňa nariadenie (ES) č. 712/2007, ktorým sa otvárajú stále verejné súťaže na ďalší predaj obilnín v držbe intervenčných agentúr členských štátov na trhu Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 6,
keďže:
(1)
Nariadením Komisie (ES) č. 712/2007 (2) sa otvorili stále verejné súťaže na ďalší predaj obilnín v držbe intervenčných agentúr členských štátov na trhu Spoločenstva. V článku 2 uvedeného nariadenia sa ustanovuje, že ponuky predložené hospodárskymi subjektmi musí sprevádzať zábezpeka vo výške 10 EUR za tonu, odchylne od článku 13 ods. 4 druhého pododseku nariadenia Komisie (EHS) č. 2131/93 28. júla 1993, ktorým sa ustanovuje postup a podmienky pre predaj obilnín v držbe intervenčných agentúr (3).
(2)
Ceny obilnín na trhu Spoločenstva vo všeobecnosti zaznamenali od začiatku hospodárskeho roka 2007/2008 výrazný nárast. Uvedený nárast však nie je konštantný a prišlo k značným výkyvom týchto cien, čo viedlo k neraz značnému rozdielu medzi klesajúcimi cenami na trhu Spoločenstva a cenou, za ktorú sa produkty predávajú v rámci verejných súťaží z intervenčných zásob. Vzhľadom na zmienené rozdiely sa ukazuje, že hospodárske subjekty, ktoré sú úspešnými uchádzačmi verejných súťaží, si nepreberajú pridelené dávky. V súčasnosti stanovená zábezpeka 10 EUR za tonu sa teda javí nedostatočná na zabezpečenie prevzatia uvedených dávok. S cieľom vyhnúť sa danej situácii a umožniť účinné fungovanie verejnej súťaže, na ktorú sa vzťahuje nariadenie (ES) č. 712/2007, by sa mala uvedená zábezpeka zvýšiť.
(3)
Nariadenie (ES) č. 712/2007 by sa malo zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Článok 2 nariadenia (ES) č. 712/2007 sa nahrádza takto:
„Článok 2
Predaj uvedený v článku 1 sa uskutoční za podmienok určených nariadením (EHS) č. 2131/93. Odchylne od článku 13 ods. 4 druhého pododseku uvedeného nariadenia je však zábezpeka stanovená vo výške 25 EUR na tonu.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. januára 2008